Pa, seuns sterf in botsing: ‘Ons sukkel om tot verhaal te kom’Heinrich Kieser en sy seuns, Christian en Aldin. Foto: Verskaf Die familie van ŉ pa en sy twee seuns wat Dinsdagmiddag tragies in ŉ botsing op pad terug van vakansie gesterf het, sukkel steeds om die skoknuus te verwerk. Heinrich Kieser (48) en sy seuns, Christian (15) en Aldin (12), is Dinsdag omstreeks 14:30 op slag dood toe die sportnutsvoertuig waarin hulle gery het met ŉ vragmotor op die N4 tussen Malalane en Hectorspruit gebots het. Kieser se vriendin, Gillian Clarke, en haar seun, Jordan (15), was ook in die voertuig ten tyde van die ongeluk. Die groep was op pad terug van vakansie in Mosambiek. Joseph Mabuza, woordvoerder van die LUR vir gemeenskapsveiligheid in Mpumalanga, het gesê Clarke is per helikopter na ŉ hospitaal geneem, terwyl Jordan met ŉ ambulans na ŉ hospitaal gehaas is. Clarke het erge inwendige beserings opgedoen en is tans in ŉ kritieke toestand in ŉ hospitaal in Mbombela (Nelspruit). Jordan het sy sleutelbeen gebreek en ander matige beserings opgedoen en word in dieselfde hospitaal behandel. Kieser, ŉ sakeman van Pretoria, en sy vrou, Itha (48), was van mekaar vervreem. Itha se broer, Herman Pienaar, het Donderdag aan Maroela Media gesê die familie sukkel steeds om die skoknuus te verwerk. “Vriende van Heinrich het van die ongeluk te hore gekom en vir Itha daarvan in kennis gestel. Intussen het vriende van Itha wat in George bly, my gebel,” het hy gesê. “Dit is steeds ŉ baie groot skok vir die hele familie. Ons sukkel nog om tot verhaal te kom en ŉ mens wonder maar hoekom dit moes gebeur.” Gillian Clarke. Foto: Facebook Christian was ŉ leerder aan die Pretoria Boys High School, terwyl Jordan ŉ leerder aan Paul Roos Gimnasium is. Aldin was ŉ leerder aan die Waterkloof Primary School. “Christian en Aldin was albei uitstekende sportmanne. Christian het provinsiale kleure in waterpolo en gholf gehad. Hy sou enige gesoute gholfspeler kon laat les opsê op die gholfbaan,” het Pienaar gesê. “Aldin was baie lief vir sokker en het ook vir die Harlequin Jeugrugbyklub gespeel. Albei seuns was ook toppresteerders in hul onderskeie skole. Hulle was baie lief daarvoor om saam met hul pa te gaan jag.” Pienaar het gesê ŉ gedenkdiens sal volgende Donderdagmiddag by Pretoria Boys High School gehou word, terwyl die teraardebestelling die oggend sal plaasvind. “Al die seuns se maats en Heinrich se vriende sal ook by die teraardebestelling wees. Hulle was baie geliefd.” Boodskappe van medelye en ondersteuning aan Gillian, Jordan en die Venter- en Kieser-families het sedert die tragedie op sosiale media ingestroom.